KOMISJONI OTSUS,

30. märts 2001,

ühenduse koostöö kohta Toitlus- ja Põllumajandusorganisatsiooniga, eelkõige Euroopa Komisjoni suu- ja sõrataudi tõrjeks läbiviidud toimingute osas

(teatavaks tehtud numbri K(2001) 984 all)

(2001/300/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta otsust 90/424/EMÜ (veterinaariaalaste kulutuste kohta,1 viimati muudetud määrusega (EÜ) nr 1258/19992), eriti selle artikleid 12 ja 13,

ning arvestades järgmist:

(1) Suu- ja sõrataudi (FMD) peamiste epideemiate kontekstis hilistel 1950ndatel nii ühenduses kui selle naabermaades asutati ÜRO Toitlus- ja Põllumajandusorganisatsiooni (FAO) raames Euroopa Komisjon suu- ja sõrataudi tõrjeks (EUFMD).

(2) 1960ndatel pidid EUFMD-riigid kasvanud ohu tõttu tuua Euroopasse FMD eksootilisi tüvesid moodustama sihtfondi, mille eesmärgiks oli erakorraliste meetmete võtmine Balkanil, haiguse peamisel sissepääsuteel. Hiljem jaotati see fond Sihtfondiks 911100/MTF/INT/003/EEC, mida toetasid need liikmesriigid, kes olid samaaegselt ühenduse liikmesriikideks, ning Sihtfondiks 90970/MTF/004/MUL, mida toetasid EUFMD-liikmesriigid, kes ei olnud sel ajal või ei ole praegu ühenduse liikmesriigid.

(3) Ühenduse viimane sissemakse Sihtfondi 911100/MTF/INT/003/EEC tehti FMD 1996. aasta puhangu ajal Balkanil vastavalt komisjoni 14. juuni 1996. aasta otsusele 96/368/EÜ ühenduse rahalise toetuse kohta suu- ja sõrataudi tõrjemeetmetele Albaanias3 ja komisjoni 18. juuli 1996. aasta otsusele ühenduse rahalise toetuse kohta suu- ja sõrataudi tõrjemeetmetele endises Jugoslaavia Makedoonia Vabariigis.4

(4) Vastavalt nõukogu 18. novembri 1985. aasta direktiivile 85/511/EMÜ suu- ja sõrataudi tõrjemeetmete kohta,5 viimati muudetud Austria, Soome ja Rootsi ühinemisaktiga, lõpetati kogu ühenduses FMD vastu vaktsineerimine 1991. aastal. Kõige viimastest FMD puhangutest teatati 2000. aastal Kreekast naabermaalt sissetoomise tõttu ning 2001. aastal Ühendkuningriigist.

(5) Siiski on liikmesriikide naaberriikides viimastel aastatel registreeritud haiguspuhanguid ja mõnedel juhtudel tugevaid epideemiaid, mis võivad ähvardada ühenduse haigusele vastuvõtliku eluskarja tervislikku seisundit peamiselt inimeste ja kaupade liikumise tõttu, sealhulgas eluskarja ja loomakasvatussaaduste import, mis on keelatud, ning liiklusvahendite liikumise tõttu liikmesriikide ja nende naaberriikide vahel.

(6) Pidades silmas uute viiruse topotüüpide ilmumist ja tõrjemeetmete piirkondlikku halvenemist, toetab ühendus tihedas koostöös EUFMDga ja Sihtfondi 911100/MTF/INT/003/EEC kaudu erakorralisi vaktsineerimiskampaaniaid 1998. aastal Türgis ning 1999. ja 2000. aastatel Taga-Kaukaasias.

(7) Oma asutamisest saadik on Sihtfond 911100/MTF/INT/003/EEC tegutsenud igal üksikjuhul komisjoni ja EUFMD vahelise kokkuleppe põhjal, kiites kirjavahetuse teel heaks EUFMD poolt esitatud meetmed.

(8) 25.veebruaril 2000. aastal ekspertgrupi koosolekul FAO peakontoris vaadati läbi Sihtfondi 911100/MTF/INT/003/EEC töökord seoses kuludega rahastada heakskiidetud FMD-tõrjeprogrammide rakendamist EUFMD-riikides või naaberriikides.

(9) Hindamise järel leidis komisjoni ja FAO ekspertgrupp, et FAO eeskirjad ja töökord on niisuguste sihtfondide puhul samaväärne ühenduse institutsioonides kohaldatavaga.

(10) Ekspertgrupp soovitas Sihtfondi 911100/MTF/INT/003/EEC eeskirjade ja töökorra läbivaatamist selleks, et sätestada kõnealuse sihtfondi tegevuse ametlik kokkulepe. Eeskirjad peaksid järgima ühenduse ja FAO vahel 2000. aastal sõlmitud toiduainetega kindlustatuse koostööprogrammi ja selle rakendamise kokkulepet, mis leiti olevat lähtekohaks programmilisemale lähenemisele ja ametlikule korrale selles traditsioonilises koostöös ühenduse ja FAO vahel.

(11) Oleks asjakohane fikseerida ühenduse panus Sihtfondi 911100/MTF/INT/003/EEC maksimaalses suuruses 1,8 miljonit eurot neljaks aastaks. Sihtfondi eelarve 2001. aastaks peaks koosnema tema rahaliste vahendite jäägist 2000. aasta 30. septembri seisuga ja ühenduse sissemaksest, mis tõstab summa 1 miljoni USDni. Järgnevalt tuleks väljaminekuid täiendada iga-aastaste ülekannetega.

(12) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Sihtfondi 911100/MTF/INT/003/EEC (TFEU 970089129) rahaliste vahendite jääk 2000. aasta 30. septembril peab olema 226 404 USD, nagu on sätestatud suu- ja sõrataudi tõrje Euroopa Komisjoni (EUFMD) täitevkomitee 65. istungi lõpparuandes.

2. Alates 1. jaanuarist 2001 määratakse ühenduse lõikes 1 osutatud rahaline kohustus fondi suhtes kindlaks maksimaalselt 1 800 000 eurole neljaks aastaks.

3. Esimene lõikes 2 osutatud summa osamakse 2001. aastaks koosneb:

a) lõikes 1 nimetatud rahaliste vahendite jäägist ja

b) ühenduse sissemaksest, mis on vajalik, et tõsta summa 1 000 000 USDni.

4. Sihtfondi kulutusi aastatel 2001, 2002, 2003 ja 2004 täiendatakse iga-aastaselt ühenduse sissemaksetega, mida makstakse vastavalt aastatel 2002, 2003, 2004 ja 2005. Siiski peaksid need ülekanded sõltuma kasutusel olevate vahendite olemasolust komisjoni eelarves.

5. Lõikes 4 nimetatud ühenduse iga-aastased sissemaksed põhinevad EUFMD finantsaruannetel, mis koostatakse kas täitevkomitee iga-aastaseks istungiks või EUFMD üle ühe aasta toimuvaks korraliseks istungiks, ning millele on lisatud üksikasjalikud dokumendid vastavalt Toitlus- ja Põllumajandusorganisatsiooni eeskirjadele.

Artikkel 2

1. Euroopa Komisjoni ning ÜRO Toitlus- ja Põllumajandusorganisatsiooni vahel sõlmitakse neljaks aastaks algusega 1. jaanuaril 2001 rakenduslik kokkuleppe Sihtfondi 911100/MTF/INT/003/EEC (TFEU 970089129) kasutamiseks ja toimimiseks.

2. Komisjoni ja EUFMD omavahelisel kokkuleppel tegutseb artiklis 1 osutatud sihtfond vastavalt käesoleva artikli lõikes 1 osutatud rakenduslikule kokkuleppele.

3. Tervishoiu ja tarbijakaitse peadirektoril on volitused esimeses lõikes osutatud rakenduslik kokkulepe Euroopa Komisjoni nimel alla kirjutada.

Artikkel 3

Käesolev otsus on adresseeritud liikmesriikidele.

Brüssel, 30. märts 2001

Komisjoni nimel

komisjoni liige

David BYRNE

1 EÜT L 224, 18.8.1990, lk 19.

2 EÜT L 160, 26.6.1999, lk 103.

3 EÜT L 145, 19.6.1996, lk 19.

4 EÜT L 181, 20.7.1996, lk 37.

5 EÜT L 315, 26.11.1985, lk 11.